《送密上人归江西》
宋代·吕本中

轻舟君先行，羸马我已往。湖山已在望，南岳行可仰。

不忧盗贼繁，渐喜草木长。密也负奇气，少已离尘网。

饱参诸方禅，所至被称赏。独留末后句，未肯休吾党。

经寻卓锥地，更足以自养。囊空脚颇健，体俭心甚广。

喜谈江西胜，妙处犹指掌。未见频寄书，悠然发遐想。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。